Nistħajlek tgħid biex ħierġa llum? Nistiednek taqra r-rakkont tiegħi tal-lum li għalkemm jinstema' assurd nassigurak illi huwa kollu minnu. Kif jgħidu, kulħadd tiġih ġurnata ħażina xi darba jew oħra, imma kien hemm jum partikolarment fil-karriera brillanti tal-Imperatur Napuljun Bonaparte I illi ħadd qatt m'azzarda jfakkaralu tul il-kumplament ta' ħajtu. Kien bejn is-7 u d-9 ta' Lulju 1807, wara gwerra qalila Franza, ir-Russja u l-Prussja (illum parti tinsab fil-Ġermanja u parti fil-Polonja) waslu fi ftehim biex itemmu l-ġlied. L-Imperatur Napuljun Bonaparte li ħareġ lil Franza rebbieħa, iffirma trattat ma' Tżar Alessandru tar-Russja li permezz tiegħu saru alleati ta' xulxin. Imbagħad it-tnejn li huma ffirmaw ftehim mal-Prussja. Permezz ta' dan it-trattat li sar fil-belt ta' Tilsit (illum il-belt Russa Sovetsk) Franza u r-Russja qasmu l-Ewropa bejniethom filwaqt li ġabu l-imperu Awstrijak u dak Prussu bla snien. Ma kinitx gwerra faċli u mhux ta' xejn l-ewforija tar-rebbieħa kienet m'għola s-smewwiet. Maħkum mill-entużjażmu, Napuljun faqqsitlu idea brillanti f'moħħu biex flimkien mal-uffiċjali militari Franċiżi għoljin li kienu għenuh jitla' staffa oħra fis-suċċessi militari tiegħu, joħorġu għall-kaċċa tal-fniek u wara jagħmlu ikla fniek warrab minn hemm. Napuljun Bonaparte sejjaħ lill-Prinċep Louis Alexandre Berthier, li kien l-id il-leminija tiegħu, u wara li spjegalu x'ried, ħalla f'idejh sabiex jorganizzalu kollox hu. Berthier obdieh u dlonk beda jaħdem biex lill-imperatur tiegħu jippjanalu ġurnata li jibqa' jiftakarha bħala l-aqwa avveniment tar-rebħa. Sa minn filgħodu kmieni f'jum il-kaċċa Berthier ġiegħel lin-nies tiegħu jifirxu gaġeġ enormi b'eluf ta' fniek fihom tul medda kbira ta' għelieqi bil-lest għal meta jasal Napuljun flimkien mal-ġenerali u l-kurunelli mistednin tiegħu. Tard filgħodu wasal il-grupp ta' kaċċaturi armati bi xkubetti rekbin iż-żwiemel sbieħ tagħhom. Ħadu posthom fuq l-għalqa b'Napuljun Bonaparte f'nofshom u beda t-triq hu pass pass fid-direzzjoni tal-gaġeġ. Berthier ta s-sinjal lill-qaddejja biex jiftħu l-gaġeġ biex kif il-fniek jagħtu s-salt fid-direzzjoni opposta tibda l-ġirja għal warajhom. Iżda milli għedt ma ġara xejn għax minflok ma l-fniek tgerrxu u ħarbu, dawn għamlu l-kuntrarju. Malli raw dik il-ġemgħa nies quddiemhom, il-fniek bdew resqin lejhom. L-ewwel bil-mod imma aktar ma ġew viċin tal-bnedmin bdew iżidu fil-qabża u fl-aħħar ġrew għal fuq Napuljun u sħabu qishom invażati bix-xjaten. Napuljun u ħbiebu nfexxu jidħqu bil-bixra umoristika li ħadet din is-sitwazzjoni. Iżda ma tantx damu bit-tbissima fuq fommhom tafx. Il-fniek waslu magħhom u bdew itiru għalihom u jiddendlu ma' ħwejjiġhom. Ta' xejn xejrulhom bis-sieq, bil-ponn u biċ-ċipp tal-ixkubetti għax il-fniek tant kienu kbar fin-numru li ma setgħux isibu tarfhom. Lanqas mit-tfaqqigħ tan-nerv ma beżgħu u komplew ġejjin b'saħħithom kollha. Ma kienx hemm triq oħra għal Napuljun u l-ġenerali tiegħu għajr li jagħmlu ritirata. Bonaparte ħaffef lejn il-karozzella li kienet ġabitu hemm u ntefa' fiha filwaqt li ordna lill-kuċċier jaħrab bih minn qalb dak il-pandemonju ta' fniek jaqbżu ma' kullimkien u jħebbu għal min jiġi quddiemhom. Jingħad li saħansitra qabżulu xi fniek fil-karozzella u kien hemm min qal li ra lill-Imperatur ta' Franza jarmi l-fniek mit-tieqa tal-karozzella waqt li l-kuċċier beda jsuq qisu miġnun biex joħorġu minn hemm. Imma forsi din tal-aħħar żiduha lsna ħżiena li ppruvaw jirredikolaw aktar lil Napuljun Bonaparte wara din il-praspura li ġratlu. Naħseb ħadd ma xtaq ikun xagħra f'ras Louis Alexandre Berthier meta Napuljun sar jaf li dawk il-fniek ma kinux selvaġġi u allura jibżgħu min-nies u jaħarbu jiġru. Biex ifittex jorganizzalu kaċċa tal-fniek, Berthier kien għażel l-eħfef triq u ordna lin-nies tiegħu biex iduru l-irziezet kollha tal-inħawi u jġibu l-fniek kollha li jsibu hemm. Sintendi, il-fniek kienu kollha domestiċi u mdorrijin mal-bnedmin. Il-ħin twil li damu maqfulin fil-gaġeġ ma għamlilhomx ġid lanqas għax il-povri fniek kienu mejtin bil-ġuħ u bil-għatx. Malli nħarġu mill-gaġeġ u raw dawk in-nies resqin lejhom, il-fniek tathom ferneżija għax ħasbu li kien wasal ħin l-ikel u rħewlha bil-ġirja lejhom bit-tama li jilħqu l-aqwa bukkun minn idejn Napuljun.